En cd med lyden af mor eller far, der læser højt, synger sange eller fortæller om sin egen barndom. Den gave har forældre, der er indsat i landets fængsler og arresthuse, mulighed for at give deres børn, og det er tilsyneladende et hit.

Godnathistorierne er en del af Kriminalforsorgens såkaldte børneansvarligordning og kom til Danmark i 2010. I første omgang blev de prøvet af i arresthusene i Frederikshavn og Vejle, Statsfængslet ved Horserød og Statsfængslet i Ringe. Sidste år blev de udbredt til alle fængsler og arresthuse.

- Det er en rigtig nærværende måde for børnene at få noget fra deres far eller mor med hjem. Forældrene har brugt tid på at lave noget til dem, og børnene kan sætte cd’en på, når de har lyst, siger projektleder på børneansvarligordningen i Kriminalforsorgen, Elisabeth Toft Rasmussen.

Læs også : Peter har indtalt en godnathistorie til sin datter fra fængslet

Godnathistorierne er så populære, at diktafonerne er i cirkulation hele tiden i de større fængsler, og nogle steder må de indsatte skrives op i kø for at komme til at indtale en godnathistorie, siger Elisabeth Toft Rasmussen.

På Statsfængslet på Søbysøgaard på Fyn har de gode erfaringer med godnathistorierne. Ifølge børneansvarlig og fængselsbetjent Jenny Kjær bliver børnene glade for historierne.